Հազարաւոր թերթեր, հեռուստաընկերութիւններ եւ կայքէջեր կը հաղորդէին թուրք ղեկավարներու կատաղի արձագանգին մասին եւ կը քննադատէին անոնց կողմէ Հայոց ցեղասպանութեան ժխտումը: Աշխարհի ուշադրութիւնը սեւեռած էր հայերուն վրայ` Քարտաշեաններուն Հայաստան կատարած այցին, Հռոմի պապի ուշագրաւ քարոզին եւ Հայոց ցեղասպանութեան վերաբերեալ Եւրոխորհրդարանի բանաձեւին լայնօրէն լուսաբանման շնորհիւ: Հայոց ցեղասպանութեան 100-րդ տարելիցի նախօրէին հայերը չէին կրնար հասնիլ նման լայն հրապարակայնութեան, եթէ նոյնիսկ մէկ միլիառ տոլար ծախսէին եւ 100 ծանուցման ընկերութիւն վարձէին …